O‘ZBEKISTON YoShLARI IShLARI BO‘YIChA RESPUBLIKA KENGAShI TO‘G‘RISIDAGI NIZOMNI TASDIQLASh HAQIDA

Vazirlar Mahkamasi qaror qiladi:
 O‘zbekiston yoshlari ishlari bo‘yicha Respublika kengashi to‘g‘risidagi ilova qilinayotgan Nizom tasdiqlansin.
 1. O‘zbekiston yoshlari ishlari bo‘yicha Respublika kengashi (bundan keyin Kengash deb ataladi) O‘zbekiston Respublikasi Vazirlar Mahkamasining 1992-yil 4-dekabrdagi qaroriga muvofiq yoshlar siyosatini amalga oshirish, “O‘zbekiston Respublikasida yoshlarga oid davlat siyosatining asoslari to‘g‘risida” O‘zbekiston Respublikasi Qonunini ijro etish uchun tuzilgan.
 Kengash tegishli vazirliklar va idoralar bilan birgalikda yoshlarga oid davlat siyosatidan kelib chiquvchi tadbirlarga ilmiy jihatdan asoslangan ijtimoiy me’yorlarni va mablag‘lar ajratish normativlarini ishlab chiqadi va ko‘rib chiqish uchun O‘zbekiston Respublikasi Vazirlar Mahkamasiga kiritadi.
 2. Kengashning asosiy funksiyalari quyidagilar hisoblanadi:
 davlat idoralari, jamoat tashkilotlari va diniy uyushmaning yoshlar siyosati sohasidagi faoliyatini muvofiqlashtirish;
 davlat boshqaruv organlari, jamoat tashkilotlari hamda mulkchilikning barcha shakllaridagi boshqa tashkilotlar va korxonalar tomonidan “O‘zbekiston Respublikasida yoshlarga oid davlat siyosatining asoslari to‘g‘risida” O‘zbekiston Respublikasi Qonuni talablarining amalga oshirilishini nazorat qilish;
 yoshlarning ijtimoiy va madaniy kamoloti, milliy va ma’naviy ehtiyojlarni hisobga olgan holda ularni chin inson ruhida tarbiyalash muammolarini tahlil qilish;
 yoshlar o‘rtasida ijtimoiy jarayonlarni, ularning respublikadagi siyosiy, ijtimoiy-iqtisodiy vaziyatning holatiga ta’sirini prognozlashtirish vazifalarini belgilash;
 yoshlarga oid davlat siyosatidan kelib chiquvchi tadbirlarga ilmiy jihatdan asoslangan ijtimoiy me’yorlarni va mablag‘lar ajratish normativlarini ishlab chiqish;
 yoshlarga oid davlat siyosati yuzasidan qabul qilinadigan tezkor va istiqboldagi chora-tadbirlarning samaradorligi yuzasidan takliflar tayyorlash;
 joylarda yoshlar ishlari bo‘linmalarini va davlat-jamoat ijtimoiy xizmatlarini tuzishga va rivojlantirishga ko‘maklashish;
 respublika yoshlar, talabalar, o‘smirlar va bolalar tashkilotlarining ijtimoiy ahamiyatga ega bo‘lgan tashabbuslarini qo‘llab-quvvatlash;
 yoshlar bilan ishlaydigan kadrlar tayyorlashga va xalqaro aloqalarni rivojlantirishga ko‘maklashish.
 3. Kengashga quyidagi vakolatlar beriladi:
 har yili O‘zbekiston Respublikasi Prezidentiga va O‘zbekiston Respublikasi Oliy Majlisiga respublika yoshlarining ahvoli, yoshlarga oid davlat siyosatini amalga oshirishning qanday holatda ekanligi haqida axborot taqdim etish;
 jamoat tashkilotlari ishtirokida yoshlar siyosati sohasidagi respublika kompleks va maqsadli dasturlarni ko‘rib chiqish va qabul qilish uchun direktiv organlarga tavsiya etish;
 yoshlarga oid davlat siyosati doirasida faoliyat ko‘rsatayotgan davlat idoralari, jamoat tashkilotlari tomonidan bajarilishi majburiy bo‘lgan tegishli qarorlar qabul qilish;
 “O‘zbekiston Respublikasida yoshlarga oid davlat siyosatining asoslari to‘g‘risida”gi Qonunni ijro etishga qaratilgan kompleks va maqsadli dasturlarni mablag‘ bilan ta’minlash manbalarini belgilash;
 davlat, xo‘jalik organlari, jamoat tashkilotlari rahbarlarining, yoshlar ishlari bo‘yicha quyi kengashlarning O‘zbekiston Respublikasida yoshlarga oid davlat siyosatini amalga oshirishning ahvoli to‘g‘risidagi hisobotlarini eshitish;
 faoliyati yoshlarga oid davlat siyosati vazifalarini ro‘yobga chiqarish bilan bog‘liq bo‘lgan davlat organlarining ishini jonlashtirish yuzasidan tavsiyalar ishlab chiqish.
 Bu vakolatlar Kengash majlislari, uning topshirig‘i bo‘yicha tuzilgan ekspertlar, tadqiqotchilar guruhlari faoliyati orqali amalga oshiriladi.
 4. Kengash tarkibi O‘zbekiston Respublikasi Vazirlar Mahkamasi tomonidan tasdiqlanadi, respublika vazirliklari, idoralari, jamg‘armalari, viloyat hokimliklarining rahbarlari Kengash tarkibiga lavozimlariga ko‘ra kiradilar.
 Kengash o‘z faoliyatining mazmuni va samaradorligi uchun O‘zbekiston Respublikasi Vazirlar Mahkamasi oldida javob beradi.
 5. Kengash o‘z vakolatlarini amalga oshirish uchun respublika yoshlar jamoat birlashmasi — O‘zbekiston Yoshlar Ittifoqi bilan o‘zaro hamkorlik qiladi, uning resurslaridan va tashkiliy tuzilmasidan foydalanadi.
 6. Yoshlar ishlari bo‘yicha Kengash o‘z faoliyati haqida jamoatchilik va yoshlarni matbuot, radio, televideniye va boshqa ommaviy axborot vositalari orqali keng xabardor qiladi.
 7. Yoshlar ishlari bo‘yicha Kengash raisining funksiyalari:
 Kengash tomonidan O‘zbekiston Respublikasi Konstitutsiyasi va qonunlari, O‘zbekiston Respublikasi Prezidentining farmonlari, O‘zbekiston Respublikasi Oliy Majlisi, Vazirlar Mahkamasining yoshlar siyosatiga oid qarorlari bajarilishini ta’minlash hamda Kengash a’zolarining birgalikda amalga oshiradigan kuch-harakatlarini O‘zbekistonning boshqa hokimiyat va boshqaruv organlari bilan muvofiqlashtirish.
 O‘zbekiston Respublikasi Prezidenti apparati, O‘zbekiston Respublikasi Vazirlar Mahkamasi, Respublika Oliy Majlisining yoshlar masalalari bilan shug‘ullanuvchi tegishli qo‘mitasi, ijtimoiy-madaniy kompleks vazirliklari va idoralari rahbariyati bilan birgalikda ish olib borish;
 O‘zbekiston Respublikasi Prezidenti topshirig‘iga ko‘ra yoshlar masalalari bo‘yicha davlatlararo va hukumatlararo aloqalarni amalga oshirish;
 O‘zbekiston Respublikasi yoshlari ishlari bo‘yicha Kengash majlislarini tayyorlash va o‘tkazish.
 8. Yoshlar ishlari bo‘yicha Kengash raisi o‘rinbosarining funksiyalari:
 O‘zbekiston Respublikasida yoshlar siyosatini ro‘yobga chiqarish uchun jamoat birlashmalari resurslarini jalb qilishga qaratilgan tadbirlarni uyushtirish;
 viloyat hokimliklarining yoshlarga oid davlat siyosati masalalari bilan shug‘ullanuvchi o‘rinbosarlari bilan birgalikda ish olib borish;
 yoshlar ommaviy axborot vositalari va jamoat tashkilotlari bilan hamkorlik qilish;
 yoshlar siyosatini ro‘yobga chiqarish uchun dasturlar va normativlarni, yoshlar bilan ishlash bo‘yicha davlat organlari va jamoat tashkilotlariga yordam tariqasida yo‘riq-uslubiy materiallarni ishlab chiqish uchun tadqiqotchilar va ekspertlar guruhlari ishini tashkil etish;
 raisning topshirig‘iga muvofiq yoshlar ishlari bo‘yicha Kengash majlislari va boshqa zarur tadbirlar tayyorlanishini ta’minlash.
 9. Kengash majlisi zaruratga qarab, lekin yil choragida kamida bir marta o‘tkaziladi.
 10. Kengash majlislari unda Kengash tarkibining yarmidan ko‘pi ishtirok etgan taqdirda qaror qabul qilishga haqlidir, yig‘ilishlarda barcha masalalar Kengash yig‘ilishi qatnashchilarining ko‘pchilik ovozi bilan hal etiladi.
 11. Kengash o‘z majlislarida ko‘rib chiqiladigan masalalarni va ular yuzasidan qaror loyihalarini oldindan tayyorlash uchun vaqtinchalik komissiyalar tuzishi mumkin.
 12. Kengashning joriy ishlari Kengashning ishchi apparatini boshqaruvchi mas’ul kotib orqali amalga oshiriladi.
 13. Quyidagilar tadbirlarni mablag‘ bilan ta’minlash manbalari hisoblanadi:
 a) yoshlar siyosati kompleks va maqsadli dasturlariga budjetdan ajratiladigan mablag‘lar;
 b) yoshlar dasturlarini ro‘yobga chiqarishga yo‘naltiriladigan mablag‘larning markazlashtirilgan tushumlari;
 v) idoraviy qarashliligidan qat’i nazar, korxonalar, muassasalar, tashkilotlarning maqsadli ajratmalari;
 g) yuridik va jismoniy shaxslarning xayriyalari;
 d) boshqa manbalar.
 14. Kengash yoshlarga oid davlat siyosati dasturini ro‘yobga chiqarish uchun korxonalar va jamoat birlashmalarining, yoshlar jamg‘armalarining birlashtirilgan mablag‘larini, yuridik va jismoniy shaxslarning ixtiyoriy xayriyalarini muvofiqlashtiradi va ularning sarflanishini nazorat qiladi.